Pornografie​—⁠Onskadelik of gevaarlik? Is pornografie skadelik?
LEES IN Afrikaans Albanees Amharies Arabies Argentynse Gebaretaal Armeens Armeens (Wes) Aymara Bicol Bislama Brasiliaanse Gebaretaal Bulgaars Cebuano Chichewa Colombiaanse Gebaretaal Dangme Deens Duits Efik Engels Esties Ewe Fins Frans Ga Georgies Grieks Groenlands Guarani Haïtiaanse Kreools Hiligaynon Hongaars Ibo Iloko Indonesies Italiaans Italiaanse Gebaretaal Japannees Japannese Gebaretaal Joroeba Kantonnese Chinees (Tradisioneel) Katalaans Kazaks Kikuyu Kinyarwanda Kirgisies Kirundi Koreaans Kroaties Kubaanse Gebaretaal Kwangali Lingala Litaus Luo Malgassies Mandarynse Chinees (Tradisioneel) Mandarynse Chinees (Vereenvoudig) Mexikaanse Gebaretaal Mianmees Moré Nederlands Ngabere Noors Nzema Oekraïens Papiamentoe (Curaçao) Pools Portugees Quebecse Gebaretaal Quechua (Bolivia) Roemeens Russies Russiese Gebaretaal Sepedi Serwies Serwies (Romeins) Shona Silozi Singalees Slowaaks Sloweens Spaans Sranantongo Suid-Sotho (Lesotho) Swahili Sweeds Tagalog Tataars Thai Tigrinya Tsjeggies Tsonga Tswana Turks Twi Uruund Viëtnamees Wayuunaiki Xhosa Zulu
Pornografie is baie algemeen in vandag se wêreld. * Dit kan gevind word in advertensies, die modebedryf, rolprente, musiek, tydskrifte, televisieprogramme, videospeletjies, op slimfone, draagbare toestelle, webwerwe en nou ook op webwerwe waarop foto’s gelaai kan word. Pornografie word blykbaar algemeen aanvaar in die hedendaagse kultuur. Meer mense op meer plekke verslind meer pornografie as op enige ander tyd in die geskiedenis.—Sien die venster “Feite oor pornografie”.
Die aard van pornografie verander ook. Professor Gail Dines skryf: “Uitbeeldings het nou so erg geword dat wat vroeër as harde pornografie beskou is, nou hoofstroompornografie is.”
Hoe beskou jy hierdie tendense? Is pornografie ’n onskadelike tydverdryf, ’n dodelike gif of iets tussenin? Jesus het gesê: “Elke goeie boom [bring] goeie vrugte voort, maar elke slegte boom bring waardelose vrugte voort” (Matteus 7:17). Watter vrugte bring pornografie voort? Om die antwoorde te vind, kan ons kyk na ’n paar belangrike vrae oor pornografie.
Watter uitwerking het pornografie op individue?
WAT DESKUNDIGES SÊ: Pornografie is uiters verslawend, en party navorsers en terapeute vergelyk dit selfs met crack-kokaïen.
Brian, * wat verslaaf was aan Internetpornografie, vertel: “Niks het my gekeer nie. Dit het gevoel asof ek in ’n beswyming is. Ek het gebewe en pyne in my kop gekry. Ek het hard gestry teen die gewoonte, maar jare later was ek nog steeds verslaaf.”
Mense wat aan pornografie verslaaf is, steek dikwels hulle gewoonte weg. Hulle is geheimsinnig en bedrieglik. Dit is nie verbasend dat baie van hulle afgesonderd, skaam, angstig, neerslagtig en kwaad voel nie. Daar is selfs party wat selfmoordneigings kry. “Ek het selfbehep geword en wanhopig gevoel”, sê Serge, wat feitlik elke dag pornografie op sy selfoon afgelaai het. “Ek het nikswerd, skuldig, alleen en vasgevang gevoel. Ek was te skaam en bang om hulp te vra.”
Selfs vlugtige of toevallige blootstelling aan pornografie kan ’n slegte uitwerking hê. Dr. Judith Reisman, ’n vooraanstaande navorser op die gebied van pornografie, het voor ’n komitee van die Amerikaanse senaat getuig en gesê: “Pornografiese beelde word in die brein ingeprent en verander die brein deur onmiddellik ’n onwillekeurige maar blywende biochemiese geheuespoor te laat [wat] moeilik of onmoontlik [is] om uit te wis.” Susan, 19, wat blootgestel was aan pornografiese webwerwe, sê: “Die beelde is in my verstand ingeprent. Dit kom onverwags by my op. Dit voel asof ek dit nooit heeltemal sal kan uitwis nie.”
DIE SLOTSOM: Pornografie maak sy slagoffers tot slawe en het ’n verwoestende uitwerking op hulle.—2 Petrus 2:19.
Watter uitwerking het pornografie op gesinne?
WAT DESKUNDIGES SÊ: “Egpare gaan uitmekaar en gesinne verbrokkel weens pornografie.”—The Porn Trap, deur Wendy en Larry Maltz.
Pornografie doen huwelike en gesinne skade aan deur
Vertroue, intimiteit en liefde in die huwelik te ondermyn.—Spreuke 2:12-17.
Selfsug, emosionele afsydigheid en ontevredenheid met ’n mens se huweliksmaat te bevorder.—Efesiërs 5:28, 29.
Aanleiding te gee tot skadelike seksuele fantasieë en drange.—2 Petrus 2:14.
Gebruikers in die versoeking te bring om aanstootlike seksgebruike op hulle maat af te dwing.—Efesiërs 5:3, 4.
Emosionele en fisiese ontrouheid in die hand te werk.—Matteus 5:28.
Die Bybel vermaan huweliksmaats om nie ‘verraderlik te handel’ met mekaar nie (Maleagi 2:16). Ontrouheid is die soort verraad wat ’n huwelik kan verwoes en ’n egpaar kan laat uitmekaargaan en skei. En dít benadeel die kinders wat uit die huwelik gebore is.
Pornografie kan kinders ook op ’n direkter manier leed aandoen. Brian, wat vroeër genoem is, verduidelik: “Toe ek omtrent tien was, het ek toevallig op my pa se pornografiese tydskrifte afgekom terwyl ek wegkruipertjie gespeel het. Ek het in die geheim daarna begin kyk, sonder om werklik te verstaan waarom daardie beelde vir my so ’n aantrekkingskrag gehad het. So het ’n vernietigende gewoonte begin wat tot diep in my volwasse lewe voortgeduur het.” Studies toon dat pornografie jongmense kan beïnvloed om op ’n jonger ouderdom seksueel aktief te word, asook om rond te slaap, seksueel gewelddadig te word en emosioneel en sielkundig onbestendig te word.
DIE SLOTSOM: Pornografie vergiftig liefdevolle verhoudings en veroorsaak uiteindelik hartseer en pyn.—Spreuke 6:27.
Wat sê die Bybel oor pornografie?
GOD SE WOORD SÊ: “Maak dan dood julle liggaamsdele . . . ten opsigte van hoerery, onreinheid, geslagsdrif, skadelike begeertes en hebsug, wat afgodediens is.”—Kolossense 3:5.
Eenvoudig gestel, Jehovah * God haat pornografie. Dit is nie omdat hy preuts is oor geslagsomgang nie. Hy het ons seksuele vermoëns geskep, en sy voorneme was dat huweliksmaats dit gebruik om mekaar genot te verskaf, emosioneel nader aan mekaar te kom en saam die wonderwerk te ondervind om kinders in die wêreld te bring.—Jakobus 1:17.
Waarom kan ons dan met sekerheid sê dat Jehovah ’n sterk afkeer van pornografie het? Kyk na net ’n paar redes.
Hy weet dat pornografie lewens kan verwoes.—Efesiërs 4:17-19.
Hy is lief vir ons en wil ons teen leed beskerm.—Jesaja 48:17, 18.
Jehovah wil huwelike en gesinne beskerm.—Matteus 19:4-6.
Hy wil hê dat ons sedelik rein moet wees en die regte van ander in ag moet neem.—1 Tessalonisense 4:3-6.
Hy wil hê dat ons respek moet hê vir ons voortplantingsvermoëns en dit op ’n eerbare wyse moet gebruik.—Hebreërs 13:4.
Jehovah weet dat pornografie ’n verwronge, selfsugtige, sataniese beskouing van seks weerspieël.—Genesis 6:2; Judas 6, 7.
DIE SLOTSOM: Pornografie doen ’n mens se vriendskap met God skade aan.—Romeine 1:24.
Jehovah het egter groot medelye met diegene wat uit die greep van pornografie wil ontsnap. Die Bybel sê: “Jehovah is barmhartig en genadig, word nie gou toornig nie en is oorvloedig in liefderyke goedhartigheid. Want hy weet goed hoe ons gevorm is, gedagtig dat ons stof is” (Psalm 103:8, 14). Hy nooi nederiges om hulle tot hom te wend sodat hulle “barmhartigheid kan verkry en onverdiende goedhartigheid kan vind vir hulp op die regte tyd”.—Hebreërs 4:16; sien die venster “Breek los van pornografie”.
Tallose mense het al God se hulp aanvaar. Is sy hulp doeltreffend? Let op wat die Bybel sê oor party wat slegte gewoontes oorkom het: “Julle is skoon gewas, . . . julle is geheilig, . . . julle is regverdig verklaar in die naam van ons Here Jesus Christus en met die gees van ons God” (1 Korintiërs 6:11). Soos die apostel Paulus kan hierdie mense sê: “Vir alles is ek sterk genoeg deur hom wat my krag gee.”—Filippense 4:13.
Susan, wat haar verslawing aan pornografie oorkom het, sê: “Jehovah is die enigste een wat jou kan help om los te breek van pornografie. As jy sy hulp en leiding vra, kan jy ’n rein posisie voor hom verkry. Hy sal jou nie in die steek laat nie.”
Breek los van pornografie
Ken jy iemand wat sukkel om verslawing aan pornografie te oorkom? Kyk na ’n paar stappe wat baie mense al gehelp het om los te breek.
“Die belangrikste stap om uit die strik van pornografie te kom, is om Jehovah in gebed om hulp te vra.”—Franz.
Jehovah kan die persoon heilige gees gee om hom te versterk sodat hy kan “wil sowel as werk” (Filippense 2:13). As die persoon die leiding daarvan volg, sal dit hom help om verkeerde “hartstogte en begeertes” baas te raak.—Galasiërs 5:16, 24.
2. Vra ander se hulp.
“Omdat jy jou verslawing aan pornografie geheim wil hou en jy skaam is daaroor, voel jy dat jy nie hulp kan vra nie. Jy dink jy kan dit self oorkom. Maar dit is nie moontlik nie. Jy kan dit net oorkom as jy hulp kry. Ek het dus my trots gesluk en openhartig met my vrou gepraat. Ek het ook ’n vertroude vriend se hulp gevra. Dit was die moeilikste ding wat ek nog ooit moes doen, maar ek het die nodige hulp gekry.”—Yoshi.
Dit sal moed en vasbeslotenheid van die persoon verg om ander in sy vertroue te neem. Maar dit is ’n noodsaaklike stap om die verslawing te oorkom en sy verhouding met geliefdes te herstel. Susan, wat vroeër genoem is, vertel: “Agterna was ek baie verlig. Dit was pynlike oomblikke, maar dit het ’n gevoel van vrede en goedkeuring tot gevolg gehad.”—Jakobus 5:16.
3. Vind uit wat daartoe aanleiding kan gee en vermy dit.
Watter situasies, gedagtes of emosies gee aanleiding tot die verkeerde begeertes? Om op die Internet rond te snuffel? Om laat in die nag TV te kyk? Om tydskrifte te lees? Om strand toe te gaan? Om honger, kwaad, alleen of moeg te wees? “Vind uit wat jou swakhede is, en vermy dit soos die pes”, sê Sven. Jesus het gesê: “As daardie regteroog van jou jou dan nou laat struikel, ruk dit uit en gooi dit van jou af weg.”—Matteus 5:29.
“Wanneer ek in die versoeking kom om met wellus na ’n vrou te kyk, bid ek onmiddellik tot Jehovah en dwing ek my om weg te kyk”, sê Franz. Die getroue aartsvader Job wat in die Bybel genoem word, het gesê: “Ek het ’n plegtige belofte afgelê om nooit met wellus na ’n meisie te kyk nie.”—Job 31:1, Today’s English Version.
4. Word geestelik sterker.
“Vul jou verstand met opbouende gedagtes, en vul jou lewe met geestelike bedrywighede”, voeg Franz by.
Die Bybel sê: “Alles wat waar is, alles wat van ernstige belang is, alles wat regverdig is, alles wat kuis is, alles wat lieflik is, alles waarvan goed gepraat word, watter deug en watter lofwaardige saak daar ook al is, hou aan om hierdie dinge te bedink . . . , en die God van vrede sal met julle wees.”—Filippense 4:8, 9.
^ par. 3 Die woord “pornografie” verwys na seksueel eksplisiete materiaal wat bedoel is om mense wat daarna kyk, dit lees of daarna luister, te prikkel. Dit kan foto’s insluit, asook luister- en leesstof.
^ par. 25 Jehovah is die naam van God soos dit in die Bybel geopenbaar word.
FEITE OOR PORNOGRAFIE
ELKE SEKONDE: Kyk byna 30 000 mense na pornografiese webwerwe.
ELKE MINUUT: Stuur Internetgebruikers meer as 1,7 MILJOEN pornografiese e-posse.
ELKE UUR: Word byna TWEE harde pornografiese video’s in die Verenigde State vrygestel.
ELKE DAG: Word ’n gemiddelde van meer as TWEEMILJOEN pornografiese rolprente in die Verenigde State alleen gehuur.
ELKE MAAND: Kyk byna 9 uit 10 jong mans en 3 uit 10 jong vroue in die Verenigde State na pornografie.
ELKE JAAR: Beloop die omset van die wêreldwye pornografiebedryf ongeveer R800 MILJARD.